
Réz-ón ötvözetek nedvesedési tulajdonságainak vizsgálata peremszögméréssel

A járműiparban jelen lévő folyamatos súlycsökkenést a gyártók csak új szerkezeti anyagok (pl.: kompozitok) bevezetésével tudják elérni. Ezen anyagok között az eddig megszokott módon nem lehet kötést létesíteni az eltérő fizikai tulajdonságaik miatt. Megoldást jelentenek a különböző keményforrasztási és a korszerű ragasztási technológiák, ahol alapvető jelentőségűek a nedvesítési tulajdonságok.
Az érintett szilárd/folyadék határfelületeken lejátszódó jelenségek tanulmányozásakor az egyik alapjelenség magának a szilárd/folyadék határfelületnek a kialakulása két –kémiailag inert- makroszkópikus fázis érintkezésekor amelyet nedvesedésnek nevezünk.
Döntő szerepe van a nedvesedési tulajdonságoknak kötések létrehozásakor, felületkezelési műveletek esetén, bevonatok készítésekor. A nedvesítési tulajdonságokat befolyásolhatjuk a felület előkészítésével, folyasztószerekkel, ám ezekhez szükség van a standard nedvesedési tulajdonságok ismeretére.
A szilárd folyadék fázishatáron lejátszódó folyamatok és a a nedvesedési tulajdonságok megváltozásának nyomon követésére a legjobb módszer a peremszög direkt módon történő mérése. A dolgozat különböző összetételű réz-ón ötvözetek (melyet a járműipar előszeretettel használ keményforrasztási kötések kialakítására) nedvedésmérésével foglalkozik. A szerző kiegészít ezzel egy korábbi méréssorozatot, ami az ezüst-ón ötvözetek nedvesedésmérésére terjedt ki. Eme irodalmi hiánypótlással a szerző, megerősít korábbi elméleteket, amelyekkel az anyagi összetétellel tervezhetővé válnak a keményforraszok nedvesedési tulajdonságai. Az ötvözetek peremszögmérése a BME JJT-n kifejlesztett berendezéssel, míg a kiértékelés egy automatikus kiértékelő programmal történt.
A nedvesítési tulajdonságok során nyert ismereteket a szerző termofeszültség vizsgálatokkal egészíti ki, így közelebb kerülve a két komponensű rézalapú forraszanyagok viselkedéséhez. A tudományos munka alapvető eredménye, hogy párhuzamot von a különböző fázisátalakulások, és az olvadék állapotban mért nedvesedési tulajdonságok között. A feltárt kapcsolat más forraszanyag párosítás esetén is érvényes, a levont következtetések általános érvényűek. Ezen eredmények segítségével bármely kétfázisú forraszanyag összetételének meghatározáskor a nedvesedési viszonyok optimalizálása lehetővé válik. A szerző a kutatás folytatásaként a forrasztásos kötések szilárdsági tulajdonságainak javítására tesz javaslatokat, illetve a kötési illesztések optimális geometriájának meghatározását tűzi ki.



